b"\n_START_ARTICLE_\nBatalla de Castelfidardo\n_START_SECTION_\nAntecedents b\xc3\xa8lics hist\xc3\xb2rics\n_START_PARAGRAPH_\nAls voltants de la vila de Castelfidardo el 1355, Rodolfo di Camerano, general de les forces pontif\xc3\xadcies a les Marques, havia derrotat el cap gibel\xc3\xad Malatesta di Rimini._NEWLINE_El 1799 els camperols tamb\xc3\xa9 sostingueren diversos combats amb els francesos que ocupaven Ancona.\n_START_SECTION_\nLa batalla entre els piemontesos i els Estats Pontificis\n_START_PARAGRAPH_\nEl 18 de setembre de 1860 es lliur\xc3\xa0 la batalla entre el general Christophe L\xc3\xa9on Louis Juchault de Lamorici\xc3\xa8re, cap de l'ex\xc3\xa8rcit pontifici, i l'ex\xc3\xa8rcit piemont\xc3\xa8s partidari de la unificaci\xc3\xb3 d'It\xc3\xa0lia. Lamorici\xc3\xa8re atac\xc3\xa0 les posicions de Cialdini, les forces del qual ocupaven una l\xc3\xadnia que partint de Castelfidardo i passant per Crocetta arribava fins al mar._NEWLINE_El combat fou de curta durada, per\xc3\xb2 acarnissat, arribant l'atac al cos a cos. Malgrat estar les forces equilibrades, ja que a cada b\xc3\xa0ndol hi havia uns 8.000 combatents, l'ex\xc3\xa8rcit pontifici, compost per homes de diverses nacionalitats, restava mancat de cohesi\xc3\xb3; els franco-belgues atacaren a la baioneta i es van batre amb gran bravura, per\xc3\xb2 els altres cossos pontificis fugiren a la desbandada, propiciant la derrota final._NEWLINE_Caigueren en poder dels piemontesos m\xc3\xa9s de 400 presoners, quatre canons, una bandera i gran nombre d'armes i municions; 2.000 fugitius es dispersaren pels turons propers i l'endem\xc3\xa0 4.000 homes que s'havien retirat a Loreto (Ancona) capitularen entregant les armes. El general Lamorciere, amb alguns dels seus combatents, es retir\xc3\xa0 a Ancona, ciutat que fou presa el 29 de setembre, donant com a resultat l'annexi\xc3\xb3 de les Marques i d'\xc3\x9ambria al regne d'It\xc3\xa0lia i el lliure acc\xc3\xa9s de les tropes italianes a les prov\xc3\xadncies napolitanes._NEWLINE_En la batalla hi particip\xc3\xa0 el capit\xc3\xa0 Francesc Savalls, despr\xc3\xa9s general a les forces carlines de la Tercera Guerra Carlina a Catalunya a les ordres del general Georges de Pimodan de l'ex\xc3\xa8rcit pontifici, que mor\xc3\xad en el combat."